Diari Oficial de la Generalitat Valenciana


Sumari del DOGV 9981, del 12-11-2024 (2024/11986)

RESOLUCIÓ de 23 de juliol de 2024, de la Direcció General d'Energia i Mines, per la qual s'atorga autorització administrativa prèvia, autorització administrativa de construcció i aprovació del pla de desmantellament i restauració de l'entorn a Solar Acrab Requena SLU, per a la central FV Solar Fotovoltaica Requena 4, a Requena, de potència instada de 30,25 MW, inclosa la infraestructura d'evacuació d'ús exclusiu, constituïda per dos línies subterrànies de 30 kV fins a les cel·les de la subestació col·lectora SET Requena Col·lectora Sud (RCS) 30/132kV. Expedient ATALFE/2020/90.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9981

Data del DOGV
:   12-11-2024

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2024/11958

CVE
:   KLWK-L-7423-63523

Data del document
:   23-07-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Resolució

*Antecedents*

Sol·licitud

Solar Acrab Requena, SLU, va presentar una instància davant el registre telemàtic de la Generalitat Valenciana en data 13/11/2020, amb número de registre GVRTE/2020/1695749, en la qual va sol·licitar autorització d’implantació en sòl no urbanitzable, autorització administrativa prèvia, autorització administrativa de construcció, avaluació d’impacte ambiental i l’aprovació del pla de desmantellament i restauració del terreny i l’entorn afectat, relatius a una central de producció d’energia elèctrica de tecnologia fotovoltaica connectada en alta tensió, denominada «Solar fotovoltaica Requena 4», de potència nominal 30,25 MWn i potència dels mòduls fotovoltaics de 34,99 MWp, que s’ha de situar en el terme municipal de Requena (València), inclosa la seua infraestructura d’ús exclusiu fins a la subestació transformadora «SET Requena Colectora Sur (RCS) 30/132kV».

De conformitat amb les característiques i la ubicació de la instal·lació sol·licitada, està sotmesa al procediment integrat d’autorització de centrals fotovoltaiques que hagen d’emplaçar-se sobre sòl no urbanitzable establit pel Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la urgent reactivació econòmica (d’ara en avant, Decret llei 14/2020) per tractar-se d’una sol·licitud referent a una central fotovoltaica que es projecta emplaçar sobre sòl no urbanitzable. Per a tramitar-la es va incoar per part del Servici Territorial d’Indústria, Energia i Mines de València (d’ara en avant, STIEMV) l’expedient ATALFE/2020/90.

Consta el pagament de la taxa corresponent al pressupost inicial indicat en la sol·licitud.

Amb data 23/12/2020, en vista de la documentació presentada, s’acorda l’admissió a tràmit, pel servici territorial mencionat, de la sol·licitud d’autorització per a la instal·lació de producció d’energia elèctrica de 34,99 MW de potència instal·lada, segons la definició vigent en eixe moment, promoguda per Solar Acrab Requena, SLU, que se situarà en el municipi de Requena, província de València, únicament als efectes del que estipula l’article 1.1 del Reial Decret llei 23/2020, de 23 de juny, pel qual s’aproven mesures en matèria d’energia i en altres àmbits per a la reactivació econòmica.

Informació pública

La sol·licitud d’autorització administrativa de la instal·lació, juntament amb la documentació presentada, han sigut objecte d’informació pública durant el termini de trenta (30) dies, als efectes previstos en l’article 23 del Decret llei 14/2020; en l’article 36 de la Llei 21/2013, de 9 de desembre, d’avaluació ambiental, així com en els articles 20 i 31 del Decret 162/1990, de 15 d’octubre, pel qual s’aprova el Reglament per a l’execució de la Llei 2/1989, de 3 de març, d’impacte ambiental, en els mitjans següents:

• El *Diari Oficial de la Generalitat Valenciana*  de data 17/12/2021 (DOGV núm. 9237, p.52284).

• El *Butlletí Oficial de la Província de València*  de data 21/12/2021 (BOP núm. 224, p. 5).

L’STIEMV, en virtut de l’article 23 del Decret llei 14/2020, va remetre a l’Ajuntament de Requena la instància d’exposició en el tauler d’anuncis de la sol·licitud d’autorització d’implantació en sòl no urbanitzable, d’autorització administrativa prèvia i de construcció i ocupació de vies pecuàries, va requerir d’este que li remetera una diligència acreditativa de l’exposició una vegada finalitzat el termini corresponent, la qual consta en l’expedient. L’anunci ha sigut publicat en el tauló (de la seu electrònica) de l’Ajuntament de Requena (València), des del dia 20/01/2022 fins al dia 04/03/2022.

Així mateix, s’ha posat la documentació a la disposició del públic en general en la seu electrònica de la Generalitat, en el lloc web

<https://cindi.gva.es/es/web/energia/informacion-publica>  (en castellà) i

<https://cindi.gva.es/va/web/energia/informacion-publica>  (en valencià)

La documentació aportada, que es va sotmetre a informació pública, és la següent:

– Projecte. Denominació: «Projecte per a l’autorització administrativa de construcció. Planta fotovoltaica Requena 4 34,99 MWp».

– Estudi d’impacte ambiental.

– Estudi d’integració paisatgística.

– Memòria justificativa del compliment dels criteris del Decret llei 14/2020.

– Pla de desmantellament i restitució del terreny i l’entorn afectats.

– plec general de normes de seguretat en prevenció d’incendis forestals.

– Separates dirigides a:

• Ajuntament de Requena.

• Servici de Patrimoni Cultural.

• Àrea d’Indústria i Energia de la Delegació de Govern a la Comunitat Valenciana.

• Subdirecció General de Mobilitat de la Conselleria de Política Territorial, Obres Públiques i Mobilitat.

• Subdirecció General d’Urbanisme, Subdirecció General d’Ordenació del Territori i Paisatge.

• Servici de Prevenció d’Incendis Forestals.

• Servici Territorial d’Agricultura.

• Subdirecció General d’Emergències.

• Confederació Hidrogràfica del Xúquer

• Àrea de Carreteres de la Diputació Provincial de València.

• Servici de Gestió d’Espais Naturals Protegits

• Red Eléctrica de España, SAU.

• Iberdrola Distribución Eléctrica, SAU.

• Demarcació de Carreteres de l’Estat a la Comunitat Valenciana i Empresa General Valenciana del Agua, SA (EGEVASA).

– Documentació per a l’ocupació de vies pecuàries.

• Documentació prospecció arqueològica.

Se sotmeten a nova informació pública per un termini de quinze (15) dies hàbils, d’acord amb l’article 19.bis.6 i 23.5 del Decret llei 14/2020, les sol·licituds d’autorització d’implantació en sòl no urbanitzable, d’autorització administrativa prèvia i d’autorització administrativa de construcció de la instal·lació elèctrica descrita a continuació, a conseqüència de la modificació de la planta i de les línies d’evacuació de 30 kV, en els mitjans següents:

• El *Diari Oficial de la Generalitat Valenciana*  de data 22/09/2023(DOGV núm. 9689, p. 54945).

• El *Butlletí Oficial de la Província de València*  de data 27/09/2023 (BOP núm. 188, p. 1).

L’anunci ha sigut publicat en el tauló (de la seu electrònica) de l’Ajuntament de Requena (València), des del dia 02/10/2023 fins al dia 17/10/2023.

Al·legacions

D’acord amb la documentació que hi ha en l’expedient, durant el primer tràmit d’informació pública es van presentar al·legacions per part de l’associació Utiel-Requena Sostenible (AURS), l’associació Plataforma para el Estudio y Conservación de la Sierra de Chiva (APECSC) i Finca San Blas, SL Durant el segon tràmit d’informació pública, es van rebre al·legacions per part de la Societat Valenciana d’Ornitologia (SVO). Es resumixen a continuació les que es referixen a la central fotovoltaica de la planta Requena 4 i la contestació del promotor:

1. Associació Utiel-Requena Sostenible (AURS):

• AURS al·lega que el projecte forma part d’una mateixa unitat d’explotació juntament amb altres centrals fotovoltaiques, la qual cosa suposa el fraccionament de projectes i que l’estudi de sinergies amb altres centrals és incomplet.

• El promotor respon que es va triar un model de desenrotllament de centrals no superior a 50 MW a fi d’adaptar-se a les característiques de l’entorn i propiciar un esponjament de les plantes en el territori. Cada projecte és una unitat de generació independent, tramitat per una societat vehicular independent i amb garantia, accés i connexió independents. Amb la finalitat de minimitzar l’impacte de les infraestructures es va decidir agrupar l’evacuació de les centrals esmentades i elaborar un estudi d’avifauna conjunt. L’estudi de sinergies inclou les centrals de les quals es tenia coneixement en el moment.

• AURS al·lega que en l’estudi d’impacte ambiental no s’estan oferint alternatives reals de localització de la central i que no s’ha tingut en compte la possible implantació en zones urbanes i urbanitzables i que l’alternativa seleccionada afectaria l’àrea PORN del Parc Natural Hoces del Cabriel.

• El promotor sosté que les alternatives estudiades són realistes, i s’ha optat per zones amb rendiments productius vitivinícoles inferiors. Pel que fa a la implantació en zones urbanes, argumenta que, en les centrals de potència superior de 5 MW com esta, no és possible la connexió directa a la xarxa de distribució elèctrica, per la qual cosa calen noves línies elèctriques per a connectar amb les subestacions d’esta. Pel que fa a l’afecció al parc natural, informa que s’ajustarà al que determinen els informes pertinents.

• AURS al·lega la invalidesa de les dades climatològiques, ja que no pertanyen a la xarxa oficial d’AEMET.

El promotor indica que l’estació meteorològica estudiada està auditada per AVAMET i està més pròxima a la zona d’implantació de la central que les de la xarxa d’AEMET.

• AURS al·lega que l’estudi de la xarxa de llits és incomplet, que la central està situada en un sòl d’interés de recàrrega d’aqüífers, que es produirà una alteració de la topografia original i que hi ha risc d’erosió i d’incendis forestals.

El promotor afirma que l’estudi de llits es basa en la cartografia oficial de l’ICV i CHX i en un reconeixement de camp de la zona, per la qual cosa es correspon amb la realitat del territori. Igualment, indica que la central es localitza en una zona que s’ha de millorar respecte de la recàrrega d’aqüífers, per la qual cosa no hi ha cap problema en el desenrotllament de l’activitat per a l’aqüífer subjacent. Pel que fa a la topografia, indica que la implantació de seguidors serà per mitjà de clavaments, que no es farà en terrenys amb pendents superiors al 15 % i no cal fer moviments de terra; per tant, és compatible amb el respecte de la topografia actual del terreny i sense augment del reg d’erosió. Sobre els incendis forestals, argumenta que el risc d’incendi forestal no es vorà alterat per la línia d’evacuació (excepte durant l’execució, per la qual cosa s’aporta el plec de prevenció d’incendis de conformitat amb el Decret 7/2004, de 23 de gener).

• AURS al·lega que hi ha una afecció a paisatges de rellevància regional, a recursos de turisme rural i ambiental, a la flora i fauna.

El promotor indica que el projecte no està entre les zones amb elements i patrons estructurants inclosos en les instruccions tècniques dels objectius de qualitat del paisatge de rellevància regional 28, que el paisatge de vinya i enoturístic al qual fa al·lusió l’al·legació no apareix en l’àmbit d’estudi i que la línia d’evacuació s’ha dissenyat aprofitant corredors d’infraestructures existents, i discorre en paral·lel a una línia de 400 kV existent.

• Segons els resultats de l’estudi de camp d’avifauna, elaborat al llarg d’un cicle anual i que abasta un àmbit territorial major al de la instal·lació avaluada, no es troben aus estepàries de gran valor biològic en la zona. Després d’això, fa un repàs de totes les espècies d’aus esmentades en l’al·legació i la no afecció de la central a estes. Sobre l’IBA núm. 158, indica que estes no constituïxen figures de protecció legal. Finalitza dient que hi ha estudis que avalen que després d’implantar esta classe de projectes la biodiversitat de la zona es veu augmentada, que el disseny està pensat per a garantir la connectivitat i és compatible amb l’ús de territori per aus passeriformes. Sobre l’àguila imperial, ressenya que no hi ha hagut cap albirament, i sobre l’àguila reial i perdiguera afirma que s’ha firmat un estudi amb l’Institut Cavanilles, i ja hi ha un primer estudi inicial que consta en l’estudi d’avifauna.

• AURS al·lega que es fa una descripció totalment errònia del sector productiu agrari i que els projectes afectaran la candidatura de la regió a patrimoni mundial de la Unesco i de paisatge agrícola mundial de la FAO.

El promotor entén que este apartat és suficient per a l’avaluació ambiental del projecte correcta i que no s’afecta el paisatge de vinya al qual es fa referència en les candidatures, ja que la instal·lació es desenrotlla en vinyes de baixa rendibilitat.

2. L’associació Plataforma para el Estudio y Conservación de la Sierra de Chiva (APECSC)

Les al·legacions presentades per APECSC són pràcticament coincidents amb les de l’associació Utiel-Requena Sostenible (AURS), per la qual cosa ens remetem al que s’indica per a estes en el punt 1.

3. Finca San Blas, SL

La part al·legant indica que està afectada per les línies d’evacuació entre les diferents centrals fotovoltaiques i subestacions projectades i entre estes i la xarxa del sistema elèctric. Les línies i les subestacions citades no són objecte d’este expedient, per la qual cosa l’al·legació presentada s’atendrà en la resolució dels expedients en els quals es tramiten estes (ATALFE/2020/86 i ATALFE/2020/89).

4. Societat Valenciana d’Ornitologia (SVO):

• SVO al·lega falta d’accés a la informació, en concret per no estar la planimetria en formats «comuns», i contra el procediment d’urgència d’esta segona informació pública.

El promotor respon que la tramitació s’ha realitzat de conformitat amb el Decret llei 14/2020, que determina en l’annex III els formats en els quals s’han de presentar els plànols, que es reflectixen en el visor cartogràfic de la GVA, i estipula en l’article 19.bis.6 la declaració d’urgència dels procediments que hagen obtingut l’informe favorable de determinació d’afecció ambiental, com és el cas.

• SVO al·lega que l’augment en un inversor i un centre de transformació, així com la disminució de la separació de les files de mòduls és un canvi substancial. De la mateixa manera, al·lega que la potència plantejada és molt superior a la capacitat d’accés concedida.

El promotor indica que els canvis exposats no es troben en els apartats 1.c o 2.c de l’article 7 de la Llei 21/2013, de 9 de desembre, per la qual cosa no haurà de ser objecte d’una nova avaluació d’impacte ambiental ordinària o simplificada. Sobre el segon punt, indica que s’han de tindre en compte la potència reactiva que establixen els codis de xarxa, les pèrdues en l’evacuació i l’eficàcia dels equips de la planta, la qual cosa justifica el dimensionament de la planta.

• SVO al·lega que no s’han tingut degudament en compte les afeccions al llogaret Casas de la Manchega.

El promotor recorda que en l’estudi d’impacte ambiental s’han tingut en consideració els punts indicats per l’al·legant i que el conjunt denominat Casas de la Manchega no es ressenya en cap inventari o catàleg, encara que en el projecte s’implementaran una bateria de mesures d’integració paisatgística (MIP) acordades i aprovades amb el servici competent en matèria de paisatge. Respecte als camps magnètics, segons l’estudi inclòs en el projecte, es tracta de valors molt inferiors al límit recomanat. Quant al soroll, només durant la fase de construcció es produirà un augment puntual dels nivells sonors; per a minimitzar-lo s’usarà maquinària que complisca els requisits del Reial decret 212/2002, de 22 de febrer.

• SVO al·lega sobre un incompliment en el risc d’incendi forestal, la separació entre el tancat i les zones forestals annexes, els criteris que determina el Decret llei 14/2020 en els articles 8 i 10.1.b, així com altres afeccions múltiples (corredors territorials, peus arbrats, bancals i murs, zones forestals, vies pecuàries, fites, carreteres, zones de domini públic, zona de policia del DPH).

El promotor argumenta el compliment del projecte respecte als diferents punts exposats, com justifiquen els diferents informes favorables d’orde ambiental, territorial, paisatgístic i urbanístic del projecte.

Respecte de les al·legacions realitzades en matèria mediambiental, patrimonial, territorial i paisatgística, totes estes es consideren incloses en l’abast de les valoracions tècniques que es realitzen a l’efecte d’emetre els pronunciaments corresponents; s’ha obtingut, com posteriorment s’indica, l’informe de determinació d’afeccions ambientals en el qual es conclou que no s’aprecien efectes adversos significatius sobre el medi ambient, així com informes favorables en matèria de territori i paisatge. Les al·legacions a aspectes de les infraestructures d’evacuació compartida seran objecte de valoració en els expedients en les quals es tramiten.

Condicionants

Segons el procediment establit reglamentàriament, a fi que en el termini de trenta (30) dies presentaren la conformitat o l’oposició a l’autorització sol·licitada i emeteren, si és procedent, els condicionants tècnics oportuns al projecte tècnic de la instal·lació, es van remetre les separates corresponents del projecte a les administracions, els organismes i les empreses de servici públic o d’interés general amb béns o drets a càrrec seu que puguen ser afectats per esta; es van rebre els informes següents, amb el resultat que, en síntesi, es detalla:

1. Ajuntament de Requena.

Consta un informe de data 21/01/2022 en el qual sol·licita es tinga en compte, per a l’estudi i la valoració de les implicacions que comporta, l’acord que es va prendre en el ple del 10/02/2022, en què es va sol·licitar: «Proposar a les Corts Valencianes que prenga les mesures legislatives adequades perquè els ajuntaments que així ho desitgen puguen limitar el total de la superfície del seu municipi destinada a la producció d’energia fotovoltaica a un màxim de l’1% inclosos, en eixe percentatge d’ocupació, els espais prioritzats en el decret llei de mesures per a accelerar la implantació d’instal·lacions per a l’aprofitament de les energies renovables»; s’indica en un escrit posterior que la moció va ser aprovada, però que se seguirà el procediment legal que marca la normativa vigent.

Solar Acrab Requena, SLU, respon que el disseny del projecte s’ha realitzat d’acord amb la legislació i normativa vigent.

2. I-DE Redes Eléctricas Inteligentes, SAU.

I-DE contesta a l’escrit presentat pel promotor amb l’informe APVAL/DGU/480-21, de data 22/07/2021, i a l’ofici de l’STIEMV amb l’informe APVAL/JOM/344-2021, de data 23/12/2021, favorable condicionat a l’execució del desviament de la línia L/20kV «Campo Arcís» per encreuament sobre la central fotovoltaica, per a accedir als suports que queden dins del tancat de la planta.

Solar Acrab Requena, SLU, aporta una declaració responsable de data 30/11/2021, en la qual indica que este informe favorable ha sigut sol·licitat a esta administració mitjançant la presentació d’un document tècnic/separata, el contingut del qual s’ajusta literalment, en la part afectada, al projecte «Solar fotovoltaica Requena 4», així com que es declara la conformitat amb el condicionat establit.

3. Conselleria de Política Territorial, Obres Públiques i Mobilitat: Direcció General d’Urbanisme.

Consta un informe de data 10/01/2022 en què s’indica que no són competents, per la qual cosa proposen remetre a la Direcció General de Medi Natural i Avaluació Ambiental i a la Direcció General de Patrimoni, perquè emeten informe sobre este tema.

4. EGEVASA Diputació de València.

Consta un informe favorable condicionat, de data 20/12/2021, en què s’indica que hi ha canalitzacions que discorren pels polígons 94 i 93, en les quals s’executarà la instal·lació de la planta; s’ha de determinar la situació precisa de les xarxes actuals i si es generen durant l’execució de l’obra afeccions sobre la xarxa d’aigua es tindrà en compte el que es disposa en el Reglament del servici de proveïment d’aigua potable i clavegueram de la ciutat de Requena. Esta normativa s’ha d’incloure entre les de compliment obligat.

Solar Acrab Requena, SLU, respon que prèviament a l’execució dels treballs, el promotor es compromet a:

• Aplicar totes les mesures de seguretat necessàries per a mantindre la integritat de les instal·lacions existents, així com, prèviament a l’inici de les obres s’adquirix el compromís de la realització de sondatges, si fora necessari.

• Identificar de manera precisa la situació de les xarxes actuals d’aigua, amb la finalitat de delimitar el traçat d’estes, sol·licitar els permisos que, si és el cas, siguen aplicables i obtindre les autoritzacions necessàries que garantisquen la seguretat de les infraestructures; la xarxa quedarà en condicions adequades de manteniment i conservació.

5. Conselleria de Política Territorial, Obres Públiques i Mobilitat: Direcció General d’Obres Públiques, Transports i Mobilitat Sostenible.

Respon a l’escrit presentat pel promotor amb informe núm. 54.124-3941, de data 9/11/2021, i a l’ofici de l’STIEMV amb informe núm. 54.576-4582, de data 15/12/2021, favorable a l’efecte de les infraestructures de transport de competència autonòmica.

Solar Acrab Requena, SLU, aporta una declaració responsable de data 29/11/2021, en la qual indica que este informe favorable ha sigut sol·licitat a esta administració mitjançant la presentació d’un document tècnic/separata, el contingut del qual s’ajusta literalment, en la part afectada, al projecte «Solar fotovoltaica Requena 4», així com que es declara la conformitat amb el condicionat establit.

6. Demarcació de Carreteres de l’Estat a la Comunitat Valenciana.

Consta l’informe núm. V4.21.0556, de data 17/02/2022, en què s’indiquen una sèrie de condicionants relatius als accessos. Amb motiu de l’informe desfavorable de l’Àrea de Carreteres de la Diputació de València, es replantegen els accessos previstos per la CV-442, que es realitzen ara pels camins agrícoles situats en els PK 154+410 MI i 155+470 MI, de la carretera N-330. Per això, el 28/07/2023 emet un nou informe amb referència idèntica, en el qual establix que el condicionament dels accessos s’adaptarà al que s’establix en l’Orde de 16/12/1997, per la qual es regulen els accessos a les carreteres de l’Estat, les vies de servici i la construcció d’instal·lacions de servicis i les seues modificacions posteriors. Amb caràcter previ a l’inici de l’activitat, les fases de construcció i l’explotació, es realitzarà l’adequació dels accessos a la carretera N-330.

Solar Acrab Requena, SLU, presta conformitat al que s’ha indicat anteriorment, mitjançant un escrit de data 16/08/2023.

7. Diputació de València. Àrea d’Infraestructures.

Contesta a l’escrit del promotor i a l’ofici de l’STIEMV amb l’informe núm. DVAC21EU0044 (953/21/CAR), de data 17/12/2021, desfavorable per estar part de les instal·lacions i els seus elements d’urbanització dins de la zona de protecció de la carretera CV-422 i no considerar adequat el disseny de les interseccions i els accessos.

Solar Acrab Requena, SLU, dona resposta als condicionats indicats, presenta una rectificació del projecte per a adequar-se a la Llei 6/91, del 27 de març, de carreteres de la Comunitat Valenciana, i indicant que s’establiran nous accessos.

Posteriorment, presenta un informe de data 21/06/2023, en què estima les rectificacions del projecte presentades pel promotor favorablement.

8. REE. Red Eléctrica de España.

Contesta a l’escrit del promotor amb informe núm. PHBE-I-97-98861, de data 15/11/2021, i a l’ofici de l’STIEMV amb l’informe M/L/22-0283, de data 09/02/2022, favorable a l’efecte de les afeccions a instal·lacions de propietat d’REE.

Solar Acrab Requena, SLU, aporta una declaració responsable de data 29/11/2021, en la qual indica que este informe favorable ha sigut sol·licitat a este organisme mitjançant la presentació d’un document tècnic/separata, el contingut del qual s’ajusta literalment, en la part afectada, al projecte «Solar fotovoltaica Requena 4», així com que es declara la conformitat amb el condicionat establit.

9. Direcció General de Cultura i Patrimoni

Consta l’informe núm. 2021-0975-V (0362 p.20) de data 26/01/2023, favorable als efectes patrimonials previstos en l’art. 11 de la Llei 4/1998, d’11 de juny, del patrimoni cultural valencià, amb subjecció a les mesures correctores descrites, respecte al patrimoni arqueològic, paleontològic i etnològic, les quals s’han inclòs en l’informe de determinació d’afeccions ambientals.

10. Agència Valenciana de Seguretat i Resposta a les Emergències

Mitjançant l’informe NVL 21/139, de data 18/06/2021, conclou que no hi ha impediments per al desenrotllament del projecte davant del risc de lliscament, sísmic, transport de mercaderies perilloses o accidents greus amb substàncies perilloses, i es remet als informes sectorials per als riscos d’inundació i d’incendis forestals.

11. Direcció General de Prevenció d’Incendis Forestals.

Consta l’informe núm. rd.1204, de data 06/07/2021, ampliat amb l’informe 24962952 VXC 9595, de data 13/01/2023.

Solar Acrab Requena, SLU, dona resposta als condicionats presentats per la Direcció General i accepta el reflectit en els informes indicant que tindrà en compte el conjunt de normativa legal.

Mitjançant l’informe de data 21/03/2023 i referència 01726932 RDE 350 indica que s’han tingut en compte totes les consideracions realitzades en els informes emesos prèviament.

12. CHX. Confederació Hidrogràfica del Xúquer.

Contesta a l’escrit del promotor amb l’informe núm. 2021AM0374, de 28/07/2021, i a l’ofici de l’STIEMV amb un informe de la mateixa referència, de 30/10/2023, en el qual es ratifica en el que ha assenyalat anteriorment, i indica que el titular de les obres haurà de presentar una instància per a tramitar l’autorització preceptiva en eixe organisme abans de l’execució de les obres que es localitzen en llits públics o en la seua zona de policia.

Solar Acrab Requena, SLU, pren raó i dona conformitat al que s’ha indicat, mitjançant escrits de data 29/10/2021 i 13/11/2023.

13. Direcció General de Medi Natural i d’Avaluació Ambiental.

Emet un informe, de data 16/05/2022, i posteriorment un informe complementari, de data 10/10/2022, en resposta a les objeccions plantejades pel promotor, en data 29/06/2022, amb resultat favorable davall del condicionat següent:

– Per a evitar l’erosió hídrica del sòl i l’afecció a la seua capacitat d’infiltració, establix una sèrie de condicionants com ara mantindre els bancals i els murs de contenció, controlar la compactació i l’escolament en les línies de més pendent, afavorir en els corredors generats entre plaques la vegetació natural, crear una tolla per a aprofitar la concentració de l’aigua de pluja o mantindre en bon estat de les basses de reg existents, inspeccionar la zona una vegada acabades les obres per a detectar possibles problemes.

• Informar els titulars dels vedats V-10526 (El Churro) i V-10255 (Casa Pastor) del canvi d’ús del sòl, cosa a la qual s’ha de comprometre el promotor.

• Adoptar mesures de control contra la superpoblació de conills; el promotor s’ha de comprometre a adoptar les mesures establides normativament.

• Respecte al tancament perimetral, caldrà col·locar mesures anticol·lisió formades per plaques metàl·liques i fer un seguiment de la mortalitat d’aus per causa de col·lisió amb el tancat durant, almenys, els primers cinc anys, i enviar anualment el resultat a l’òrgan ambiental competent. El promotor es compromet a adoptar el que disposa el Decret 178/2005, de 8 de novembre, del Consell de la Generalitat, i a incloure en el pla de seguiment i vigilància ambiental, el seguiment de la mortalitat d’aus.

• Pel que fa a Xarxa Natura 2000, el projecte no l’afecta. No obstant això, advertix que no s’hauran d’afectar els hàbitats 6110 i 6220. Establix, igualment, unes mesures de protecció del paisatge. El promotor indica que queda informat i es compromet a fer una prospecció abans d’iniciar les obres i a complir el que indiquen els informes.

• Malgrat la no afecció d’hàbitats protegits, es troben diverses espècies prioritàries de flora i fauna, per la qual cosa s’haurà de fer una prospecció prèvia i durant l’explotació de la central, i dur a terme els treballs en els períodes de menys incidència per a l’avifauna. Addicionalment, establix una sèrie de condicionants sobre este tema, que són acceptats pel promotor.

Solar Acrab Requena, SLU, en data 02/11/2022 indica la seua conformitat amb els informes rebuts.

14. Conselleria d’Agricultura, Desenvolupament Rural, Emergència Climàtica i Transició Ecològica

Informe de la Direcció Territorial de València, de 07/07/2022, en què indica que després de la consulta realitzada a l’Advocacia de la Generalitat els comuniquen que no és exigible l’informe de la Conselleria d’Agricultura, Desenrotllament Rural, Emergència Climàtica i Transició Ecològica.

15. Telefónica.

Contesta a l’escrit del promotor amb l’informe de data 23/07/2021, i a l’ofici de l’STIIMV amb informe, de data 28/12/2022, que no té cap objecció a l’execució del projecte referit, sempre que es complisca la normativa vigent en relació amb els paral·lelismes i encreuaments amb línies de telecomunicació propietat de Telefónica.

Solar Acrab Requena, SLU, aporta una declaració responsable de data 29/11/2021, en la qual indica que este informe favorable ha sigut sol·licitat a esta administració mitjançant la presentació d’un document tècnic/separata, el contingut del qual s’ajusta literalment, en la part afectada, al projecte «Solar fotovoltaica Requena 4», així com que es declara la conformitat amb el condicionat establit.

No s’han rebut els informes sol·licitats a les administracions, els organismes i les empreses de servici públic o d’interés general següents:

1. Àrea d’Indústria i Energia. Delegació de Govern a la Comunitat Valenciana. Ministeri de Política Territorial i Funció Pública,

2. Servici de Gestió d’Espais Naturals Protegits. Conselleria d’Agricultura, Desenvolupament Rural, Emergència Climàtica i Transició Ecològica,

després de transcórrer el termini sense que conste cap resposta, d’acord amb la legislació aplicable, s’ha d’entendre que no hi ha cap objecció a les autoritzacions.

La sol·licitud se sotmet a una nova informació pública, d’acord amb l’article 23.5 del Decret llei 14/2020, a conseqüència de la modificació de la central i de les línies d’evacuació de 30 kV, a causa dels condicionats i les al·legacions realitzades en matèria mediambiental, patrimonial, territorial i paisatgística, amb el resultat que en síntesi s’indica:

1. Ajuntament de Requena

Després d’un primer informe d’este i la resposta del promotor, l’Ajuntament de Requena presenta les objeccions següents, que es recopilen de manera succinta (no s’inclouen les referents a la infraestructura compartida d’evacuació, per formar part esta d’un altre expedient):

• El promotor no ha reflectit en la cartografia aportada l’afecció de 500 m (ni tan sols la de 300 m de les normes subsidiàries del Pla general de Requena) de l’article 10.b del Decret llei 14/2020, de 7 d’agost, respecte dels paisatges catalogats arreplegats en el catàleg de paisatge del Pla general;

• El promotor no justifica que s’haja realitzat cap reunió amb associacions i altres grups d’interés com s’indica que es faria en el pla de participació pública. Tampoc s’aporta la documentació justificativa sobre este tema.

• Manifesta la seua discrepància amb l’informe del Servici d’Infraestructura Verda i Paisatge referent a l’afecció paisatgística i que l’estudi d’integració paisatgística aportat demostre que ni la contextualització ni la percepció dels recursos relacionats es veu afectada negativament per la central fotovoltaica, per la qual cosa, segons el parer de l’Ajuntament de Requena, no hauria d’eximir-se de la distància mínima de 500 m a estos espais paisatgístics de primer orde segons l’article 10.1 del DL 14/2020, de 7 d’agost, del Consell. En qualsevol cas, dins de la competència municipal respecte del Pla general de Requena i, en concret, del seu estudi de paisatge i del catàleg de paisatge, entenem que les plantes esmentades no són compatibles amb les normes d’integració paisatgística referents al sistema d’espais oberts, i de la seua zona d’influència de 300 m.

• En les classes de sòl SNU-C3 i SNU-C4, l’ús de generació d’energia renovable no està previst, per la qual cosa no és compatible. El pla general no inclou este ús en estes zones primàries de sòl no urbanitzable per tractar-se de la zona de transició d’unitats ambientals amb molt alt valor tant mediambiental com paisatgístic com són Hoces del Cabriel, la serra de la Malacara, la serra de Martés i de l’Ave, el massís del Caroig, a on la compatibilitat d’usos es reduïx al mínim.

• Haurà de tindre’s en compte l’afecció continguda en el pla general de risc derivat d’accidents en el transport de mercaderies perilloses (ATRM) en el cas d’actuacions situades en la franja de 500 metres delimitada al voltant de l’autovia A-3 i de l’N-330.

• Objeccions diverses respecte de la prevenció d’incendis forestals: no es complixen les condicions enunciades de l’annex XI del TRLOTUP; no s’ha previst cap faixa perimetral, la seua implementació pot afectar la configuració de la planta; el projecte d’accés està destinat a justificar les interseccions amb l’N-330, però no es justifica el compliment de l’annex XI del TRLOTUP, si bé es desprén que no es complixen estes determinacions respecte dels camins d’accés: ni d’ample, ni zones de canvi de sentit, ni de trams de corbes, ni de fons de sac circular, ni de camí de fons perimetral, ni de faixa de protecció de 10 metres, a cada costat del camí. Tampoc s’ha previst la xarxa d’hidrants.

• La instal·lació afecta de manera directa la via pecuària de la Canyada Real d’Hortola.

• La planta s’assenta sobre un sòl de permeabilitat molt alta i alta, i pot afectar el compliment de l’article 10.i del Decret llei 14/2020, de 7 d’agost.

• No es dona en el projecte una caracterització quantitativa o qualitativa des de la perspectiva de gènere, cosa que pot conculcar el procediment administratiu sent causa de nul·litat.

• No s’ha efectuat cap estudi acústic. És per això que no es garantix la no afecció de sorolls i vibracions al nucli urbà del llogaret de Los Pedrones a menys de 1.000 metres, ni sobre el nucli de Casas de la Manchega a escassos 100 m, amb transformadors a menys de 400 m, ni sobre vivendes aïllades pròximes com a Casas de Perdón o Casa de la Vereda. De la mateixa manera no es té en compte la ubicació en l’àmbit de la zona d’amortiment del PORN Hoces del Cabriel, i les seues restriccions acústiques.

• Incompliment de l’art. S.7.36.R de les NU del Pla general. - Respecte dels camins d’accessos fins a les plantes, estos no complixen l’annex XI del TRLOTUP, com s’ha detallat anteriorment.

Sobre este informe s’ha d’indicar el següent:

• Respecte de les observacions sobre les matèries per a les quals consten informes sectorials (Prevenció d’Incendis Forestals; Territori i Paisatge; Medi Natural; Agència Valenciana de Seguretat i Resposta a les Emergències; informe de determinació d’afeccions ambientals) no s’entra a valorar per considerar-se que preval el que s’ha indicat en estos informes, per ser l’òrgan competent en la matèria. Tot això, sense perjuí dels aspectes que corresponga aportar i justificar en la documentació relativa a la sol·licitud de llicència d’obres.

• Respecte dels recursos paisatgístics, el titular va aportar una planimetria adaptada a les exigències de l’Ajuntament; així mateix, es disposa d’un informe favorable en matèria de paisatge, sense que l’Ajuntament s’haja pronunciat sobre la viabilitat d’estos aspectes del projecte.

• Respecte de la compatibilitat urbanística de les parcel·les en què es pretén implantar la instal·lació, consta en l’expedient l’informe urbanístic municipal de l’Ajuntament de Requena, que conclou que les parcel·les en SNU-C4 són compatibles amb el planejament. A més, l’article 19 del DL 14/2020 establix que des del punt de vista urbanístic tan sols es considera incompatible l’ús d’instal·lació fotovoltaica per a generació d’energia elèctrica quan estiga expressament prohibit en el planejament urbanístic municipal per a la zona urbanística en la qual es pretén situar.

• En relació a l’incompliment de l’art. P.3.01.N de les NU del Pla general, esta aprovació de construcció no té en compte l’adaptació de camins o altres obres que s’han d’executar; s’entén que haurà de ser exigible en la tramitació de la llicència d’obra independent o conjunta a la de la planta.

1. Confederació Hidrogràfica del Xúquer. Es ratifiquen en l’informe ja emés.

2. EGEVASA Es ratifiquen en l’informe ja emés i adjunten un croquis amb la xarxa d’aigua potable.

3. Demarcació de Carreteres de l’Estat a la Comunitat Valenciana. Es ratifiquen en l’informe ja emés.

4. Xarxa Electrica d’Espanya. Es ratifiquen en l’informe ja emés.

5. Telefónica. Es ratifiquen en l’informe ja emés.

6. Diputació de València. Àrea d’Infraestructures. No consta resposta.

7. I-DE Redes Eléctricas Inteligentes, SAU. No consta cap resposta.

8. Àrea d’Indústria i Energia. Delegació de Govern a la Comunitat Valenciana. Ministeri de Política Territorial i Funció Pública. No consta resposta.

Avaluació ambiental

Consta un informe de determinació d’afeccions ambientals, de data 15/11/2022, de la Direcció General de Qualitat i Educació Ambiental (exp. núm. 2119847 858/2022/AIA), que determina que el projecte pot continuar amb la seua tramitació, per no estimar-se que, per la seua tipologia, les característiques i la localització, tinga efectes potencials adversos significatius sobre el medi ambient l’anàlisi del qual requerisca el seu sotmetiment a un procediment d’avaluació d’impacte ambiental.

Aspectes urbanístics, territorials i paisatgístics

Consta l’informe de compatibilitat urbanística municipal relatiu a la compatibilitat del projecte amb el planejament i les ordenances municipals, emés per l’Ajuntament de Requena el 14/03/2022, en els termes previstos en l’article 22 de la Llei 6/2014, de 25 de juliol, de la Generalitat, de prevenció, qualitat i control ambiental d’activitats a la Comunitat Valenciana, respecte a les parcel·les a on se situaran els grups generadors d’energia elèctrica, que conclou:

«Per tot això, tractant-se d’una instal·lació de generació d’energia elèctrica mitjançant una central fotovoltaica de 34,99 MWp, la considerem compatible amb el planejament en el sòl classificat com a SNU-C categoria 4 (SNU-C4) i incompatible amb el planejament en el sòl classificat com a SNU-PF; s’emet sobre este tema un informe favorable per al sòl SNU-C4 i un de desfavorable per al sòl SNU-PF als efectes abans mencionats.»

Comprovada l’envolupant de la central en el visor cartogràfic de la Generalitat Valenciana, tota esta se situa fora de zones protegides.

Consten en l’expedient els informes favorables del Servici d’Infraestructura Verda i Paisatge de data 07/11/2022 i del Servici de Gestió Territorial, de dates 8/02/2023, respectivament, tots dos servicis dependents de la Direcció General de Política Territorial i Paisatge. Els condicionants que estos arrepleguen s’han acceptat per part de l’entitat promotora i s’incorporen en el punt primer de la part dispositiva d’esta resolució.

Adaptació als condicionats i a l’avaluació ambiental

A causa dels condicionants indicats pels diferents organismes, la part promotora va presentar l’addenda d’adequació «Actualització de l’addenda d’adequació del projecte solar fotovoltaica Requena 4 34,99 MWp (15/02/2024-V09)» (amb declaració responsable de la persona tècnica projectista i de compliment de la normativa de la mateixa data), en què segons manifesta s’han inclòs tots els condicionants derivats del conjunt d’informes rebuts. Les modificacions principals consistixen a:

• Redistribució interior dels seguidors i desafecció de zones

• Disminució de la superfície utilitzada

• Disminució de la distància entre files de seguidors

• Augment lleuger de la longitud del tancat.

• Canvi de posició de l’accés 5 a la planta.

• Canvi de posició dels centres de transformació CT1 i CT7.

• Inclusió de totes les mesures d’integració paisatgístiques, amb incorporació del pressupost de les mesures que cal realitzar.

Revisat este s’observen modificacions substancials, de conformitat amb l’article 115.3 del Reial decret 1955/2000, d’1 de desembre, per la qual cosa se sotmet el projecte a una nova informació pública, d’acord amb l’article 23.5 del Decret llei 14/2020, amb el resultat exposat anteriorment.

Evacuació i connexió a la xarxa

L’evacuació es realitzarà mitjançant dos línies subterrànies de 30 kV amb una longitud de 2,799 km i 5,799 km respectivament, des dels centres de transformació de la planta fins a la subestació col·lectora Requena Sur 132/30 kV, objecte estes de la present resolució.

D’esta subestació partix una línia aerosubterrània de 132 kV que connecta amb la subestació «Requena Promotores 132/400 kV», de la qual partix una línia de 400 kV que connecta amb la subestació «ST Requena 400 kV», propietat d’REE.

Esta infraestructura d’evacuació compartida és avaluada en un altre expedient.

Mitjançant una còpia d’escrit conjunt de data 29/10/2020, rubricat per nou promotors que estan desenrotllant altres sengles projectes de centrals de generació elèctrica en zones pròximes, indicats en la taula següent:

|  |  |
| --- | --- |
| *Nom de la instal·lació:* | *Titular* |
| FV Solar Fotovoltaica Requena 1 | Fotovoltaico Alcor Requena, SL |
| FV Solar Fotovoltaica Requena 2 | Fotovoltaico Casiopea Requena, SL |
| FV Solar Fotovoltaica Requena 3 | Solar Acamar Requena, SL |
| FV Solar Fotovoltaica Requena 4 | Solar Acrab Requena, SL |
| FV Solar Fotovoltaica Requena 5 | Solar Merope Requena, SL |
| FV Solar Fotovoltaica Requena 6 | Solar Ofiocu Requena, SL |
| FV Limonero Solar | Limonero Solar, SL |
| FV Pampinus | Pampinus PV Farm 01, SL |
| FV Requena | Sistemas Fotovoltaico Levante, SAU (abans Iberenova Promociones, SL) |

  

Comuniquen acord per a compartir les infraestructures d’evacuació, des de la subestació «SET Promotores Requena Renovables 400/132 kV» fins a la subestació «Requena 400 kV» propietat d’REE.

Mitjançant una còpia de l’escrit conjunt de data 11/11/2020, rubricat per set promotors que estan desenrotllant sengles projectes de centrals de generació elèctrica en zones pròximes, indicats en la següent taula:

|  |  |
| --- | --- |
| *Nom de la instal·lació:* | *Titular* |
| FV Solar Fotovoltaica Requena 1 | Fotovoltaico Alcor Requena, SL |
| FV Solar Fotovoltaica Requena 2 | Fotovoltaico Casiopea Requena, SL |
| FV Solar Fotovoltaica Requena 3 | Solar Acamar Requena, SL |
| FV Solar Fotovoltaica Requena 4 | Solar Acrab Requena, SL |
| FV Solar Fotovoltaica Requena 5 | Solar Merope Requena, SL |
| FV Solar Fotovoltaica Requena 6 | Solar Ofiocu Requena, SL |
| FV Requena | Sistemas Fotovoltaico Levante, SAU |

  

Comuniquen l’acord per a compartir les infraestructures d’evacuació, des de la subestació «SET RCS 30/132kV» o «SET RCN 30/132kV» fins a la connexió amb la subestació «SET Promotores Requena Renovables 400/132 Kv».

Consta la garantia econòmica per a la tramitació de la sol·licitud d’accés a la xarxa de transport, depositada en data 04/03/2020 davant de l’Agència Tributària Valenciana amb número de garantia 232292M231, per a una instal·lació de producció denominada «Solar Fotovoltaica Requena 4» de tecnologia fotovoltaica B.1.1 que s’ha de situar en el terme municipal de Requena i de 35 MW instal·lats, per import d’un un milió quatre-cents mil euros (1.400.000 €) corresponents a una quantia equivalent a 40 €/kW instal·lats (segons normativa vigent en el moment de constitució de la garantia, tant per la quantia com per la definició de potència instal·lada), en virtut de l’article 59.bis del Reial decret 1955/2000, d’1 de desembre.

El promotor disposa de permís d’accés atorgat per l’empresa transportista, de data 27/06/2021 (codi de procés RCR\_1375\_19. Ref.: DDS.DAR.21\_1189) relatiu a la sol·licitud de la instal·lació «FV Solar Fotovoltaica Requena 4», amb una potència d’accés concedida de 25,75 MWn en l’ST Requena 400 kV.

Consta en l’expedient el permís de connexió concedit per l’empresa transportista en data 17/11/2021 (codi de procés RCR\_1375\_19 ref. DDS. DAR.21\_1898) relatiu a la sol·licitud de connexió realitzada per Ibernova Promociones, SL, en la seua qualitat d’interlocutor únic de nuc (IUN) i informe de compliment de condicions tècniques per a la connexió (ICCTC) i informe de verificació de les condicions tècniques de connexió (IVCTC), relatius a la sol·licitud de connexió de les instal·lacions FV Alcor Requena, SLU, FV Casiopea Requena, SLU, FV Acamar Requena, SLU, FV Acrab Requena, SLU, FV Merope Requena, SLU, FV Acrab Requena, SLU, Limonero Solar, SL, Pampinus PV FARM 01, SL, Sistemas Fotovoltaicos de Levante, SA

Tenint en compte el contingut i els pronunciaments d’estos permisos, s’ha de considerar que les instal·lacions no generaran incidències negatives en el sistema.

En ser superior la potència instal·lada (30,25 MW) a la capacitat d’accés atorgada (25,75 MW), segons s’indica en la disposició addicional primera del Reial decret 1183/2020, de 29 de desembre, d’accés i connexió a les xarxes de transport i distribució d’energia elèctrica, la instal·lació haurà de disposar d’un sistema de control, coordinat per a tots els mòduls de generació que la integren, que impedisca que la potència activa que esta puga injectar a la xarxa supere esta capacitat d’accés concedida.

Acreditacions prèvies a la resolució

L’agent promotor acredita els aspectes següents, d’acord amb el que establix l’article 30.1 del Decret llei 14/2020, de manera prèvia a la resolució del procediment:

• Disposar dels terrenys a on s’implantarà la instal·lació.

• Disposar dels permisos d’accés i connexió per a la instal·lació, els quals s’indiquen anteriorment.

Així mateix, consta la documentació justificativa de la capacitat legal, tècnica i econòmica.

Consta en l’expedient una proposta de resolució del Servici Territorial d’Indústria, Energia i Mines de València, òrgan encarregat de la instrucció de l’expedient, així com una proposta definitiva conjunta del Servici d’Energies Renovables, Eficiència Energètica i Instal·lacions Radioactives i de la Subdirecció General d’Energia i Mines, que ha elevat esta a este centre directiu.

Fonaments de dret

Competència autonòmica i òrgan d’esta que ha de resoldre la sol·licitud

La instrucció i la resolució d’este procediment administratiu corresponen a la Generalitat Valenciana, ja que la instal·lació elèctrica objecte d’este es troba íntegrament en el territori de la Comunitat Valenciana i no s’enquadra en les que preveu l’article 3.13 de la Llei 24/2013, de 26 de desembre, del sector elèctric, que són competència de l’Administració general de l’Estat.

D’acord amb el que disposa l’article 4.1.a i el punt 2 de la disposició addicional primera del Decret 88/2005, de 29 d’abril, regulador dels procediments d’autorització d’instal·lacions de producció, transport i distribució d’energia elèctrica que són competència de la Generalitat, concordat amb el Decret 226/2023, de 19 de desembre, de 2023, del Consell, pel qual s’aprova el Reglament orgànic i funcional de la Conselleria d’Innovació, Indústria, Comerç i Turisme, desplegat en l’Orde 3/2024, de 16 d’abril, de la conselleria mencionada, correspon a esta direcció general la resolució d’este procediment.

Sobre la necessitat d’autoritzacions administratives del sector elèctric

D’acord amb l’article 53.1 de la Llei 24/2013, de 26 de desembre, del sector elèctric, i amb l’article 7 del Decret 88/2005, de 29 d’abril, del Consell de la Generalitat, la construcció de les instal·lacions de producció d’energia elèctrica requerix una autorització administrativa prèvia i una autorització administrativa de construcció.

Sobre la necessitat de pronunciament d’avaluació d’impacte ambiental

De conformitat amb el que es preveu en l’article 10 del Decret llei 1/2022, de 22 de març, pel qual es modifica el Decret llei 14/2020, de 7 d’agost, i de conformitat amb l’article 6 i les disposicions concordants del Reial Decret llei 6/2022, de 29 de març, el projecte se sotmet al procediment de determinació d’afeccions ambientals, segons els tràmits previstos en l’article 19.bis del Decret llei 14/2020, de 7 d’agost.

Els procediments d’autorització dels projectes de centrals fotovoltaiques que hagen obtingut un informe favorable de determinació d’afecció ambiental es declaren d’urgència per raons d’interés públic sempre que es presenten les sol·licituds d’autorització administrativa abans del 31 de desembre de 2024. A estos projectes és aplicable la tramitació d’urgència prevista en l’article 33 de la Llei 39/2015, d’1 d’octubre.

En virtut de la disposició transitòria única del Decret llei 1/2022, de 22 d’abril, les modificacions establides en este decret llei que afecten la implantació d’instal·lacions per a l’aprofitament de les energies renovables seran aplicables als procediments que s’estan tramitant.

Sobre la necessitat d’informes favorables en matèria d’ordenació territorial, paisatge i urbanisme

Segons el que indica l’article 25 del Decret llei 14/2020, l’informe en matèria d’ordenació del territori i paisatge tindrà caràcter vinculant, en els aspectes enumerats en l’article 25.1, i haurà de ser favorable, amb l’objectiu de poder atorgar les autoritzacions la concessió de les quals correspon a la conselleria competent en matèria d’energia. En cas que l’informe en matèria d’ordenació del territori i paisatge siga desfavorable, es resoldrà la finalització i l’arxivament del procediment, sense cap altre tràmit.

L’annex III del Decret llei 14/2020 establix que, entre la documentació que ha d’acompanyar la sol·licitud de les autoritzacions administratives prèvia i de construcció, s’haurà d’aportar un informe certificat urbanístic emés per l’ajuntament, relacionat amb la compatibilitat urbanística del projecte, de cada un dels municipis afectats, o que justifique la seua sol·licitud quan este no s’haja emés, i també caldrà aportar, en este cas, una declaració responsable de la persona promotora sobre la situació urbanística dels terrenys.

D’acord amb la disposició transitòria quarta del Decret llei 14/2020 (instal·lacions d’energies renovables que es troben en tramitació), no caldrà reiterar la petició d’informes ja emesos o de tràmits que ja s’hagen dut a terme de conformitat amb el procediment regulat per la normativa anterior, en què s’inclou la resta dels aspectes que es troben en l’informe en matèria d’ordenació del territori i paisatge de l’article 25.1. De la mateixa manera, no serà necessari emetre un nou certificat de compatibilitat urbanística en els procediments en tramitació en els quals ja s’haja emés este certificat amb caràcter favorable, de conformitat amb la regulació anterior. En este supòsit, tampoc es podrà exigir l’informe no vinculant sobre la valoració favorable o desfavorable que efectua l’Ajuntament, i que està regulat en l’article 19.1. En cap cas s’exigirà la tramitació d’una declaració d’interés comunitari per a instal·lar qualsevol projecte en tramitació a l’entrada en vigor d’este decret llei.

Procediment específic aplicable a esta sol·licitud

Com que es tracta d’una central fotovoltaica que s’implantarà en sòl no urbanitzable, tenint en compte el que establix l’article 7.3 del Decret 88/2005, de 29 d’abril, és aplicable el procediment que establix el capítol II del títol II del Decret llei 14/2020, de 7 d’agost, del Consell, de mesures per a accelerar la implantació d’instal·lacions per a l’aprofitament de les energies renovables per l’emergència climàtica i la necessitat de la reactivació econòmica urgent.

Sobre l’abast material, el contingut i els requisits sectorials de les autoritzacions substantives elèctriques

D’acord amb l’article 21.5 de la Llei 24/2013, de 26 de desembre, formaran part de la instal·lació de producció les infraestructures d’evacuació, que inclouen la connexió amb la xarxa de transport o de distribució i, si és el cas, la transformació d’energia elèctrica.

D’acord amb l’article 123.2 del Reial decret 1955/2000, d’1 de desembre, pel qual es regulen les activitats de transport, distribució, comercialització, subministrament i procediments d’autorització d’instal·lacions d’energia elèctrica, en el cas de línies que complisquen funcions d’evacuació d’instal·lacions de producció d’energia elèctrica, en cap cas podrà atorgar-se l’autorització administrativa prèvia de les infraestructures d’evacuació d’una instal·lació de generació sense l’aportació prèvia d’un document, subscrit per tots els titulars d’instal·lacions amb permisos d’accés i de connexió atorgats en la posició de línia d’arribada a la subestació de la xarxa de transport o distribució, segons siga procedent en cada cas, que acredite l’existència d’un acord vinculant per a les parts en relació amb l’ús compartit de les infraestructures d’evacuació. A este efecte, el document citat es podrà aportar en el moment de fer la sol·licitud a la qual es referix l’apartat anterior o en qualsevol moment del procediment d’obtenció de l’autorització administrativa prèvia.

D’acord amb l’article 53.1.a de la Llei 24/2013, de 26 de desembre, del sector elèctric, l’autorització administrativa d’instal·lacions de generació no es podrà atorgar si el titular no ha obtingut prèviament els permisos d’accés i connexió a les xarxes de transport o distribució corresponents.

A més, este article disposa que les autoritzacions administratives d’instal·lacions de generació es podran atorgar per una potència instal·lada superior a la capacitat d’accés que figure en el permís d’accés. En este sentit, la disposició addicional primera del Reial decret 1183/2020, de 29 de desembre, d’accés i connexió a les xarxes de transport i distribució d’energia elèctrica, establix que les instal·lacions de generació d’electricitat amb una potència total instal·lada que supere la capacitat d’accés atorgada en el permís d’accés d’estes, hauran de disposar d’un sistema de control coordinat per a tots els mòduls de generació i instal·lacions d’emmagatzematge que les integren, que impedisca que la potència activa que esta puga injectar a la xarxa supere esta capacitat d’accés.

D’acord amb la redacció vigent de l’article 3 del Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus, en el cas d’instal·lacions fotovoltaiques la potència instal·lada serà la inferior de les dos següents:

a) La suma de les potències màximes unitàries dels mòduls fotovoltaics que configuren esta instal·lació, mesures en condicions estàndard segons la norma UNE corresponent.

b) La potència màxima de l’inversor o, si és el cas, la suma de les potències dels inversors que configuren esta instal·lació.

Esta definició de potència instal·lada tindrà efectes per a les instal·lacions que hagen iniciat la tramitació i encara no hagen obtingut l’autorització d’explotació definitiva, segons la disposició transitòria quinta del Reial decret 1183/2020, de 29 de desembre.

D’acord amb l’apartat 2.A.4 de l’article 5 del Decret 88/2005, de 29 de novembre, en la sol·licitud d’autorització administrativa prèvia s’ha de justificar la necessitat de la instal·lació i que esta no genera incidències negatives en el sistema.

Sobre la regulació aplicable en matèria de seguretat i qualitat industrials

D’acord amb l’article 53.9 de la Llei 24/2013, de 26 de desembre, del sector elèctric, les instal·lacions de producció d’energia elèctrica s’hauran d’ajustar a les normes tècniques corresponents de seguretat i qualitat industrials, d’acord amb el que preveu la Llei 21/1992, de 16 de juliol, d’indústria, i la resta de normativa que siga aplicable.

Com que esta sol·licitud es referix a una instal·lació elèctrica fotovoltaica que genera en baixa tensió i injecta a la xarxa elèctrica en alta tensió, són aplicables els reglaments de seguretat industrial següents:

– Reial decret 842/2002, de 2 d’agost, pel qual s’aprova el Reglament electrotècnic per a baixa tensió i les seues instruccions tècniques complementàries.

– Reial decret 337/2014, de 9 de maig, pel qual s’aproven el Reglament sobre condicions tècniques i garanties de seguretat en instal·lacions elèctriques d’alta tensió i les instruccions tècniques complementàries ITC-RAT 01 a 23.

– Reial decret 223/2008, de 15 de febrer, pel qual s’aproven el Reglament sobre condicions tècniques i garanties de seguretat en línies elèctriques d’alta tensió i les seues instruccions tècniques complementàries ITC-LAT 01 a 09.

– També la resta de disposicions tècniques aplicables.

Sobre els requisits subjectius que ha d’acreditar la persona sol·licitant

D’acord amb el que disposen l’article 53.4 de la Llei 24/2013, de 26 de desembre, del sector elèctric; l’article 131 del Reial decret 1955/2000, d’1 de desembre, i l’article 8 del Decret 88/2005, de 29 d’abril, les persones sol·licitants d’autoritzacions d’instal·lacions de producció d’energia elèctrica han d’acreditar la capacitat legal, tècnica i economicofinancera exigible per a dur a terme cada un dels projectes que presenten, tot això sense perjuí del que preveu este últim en relació amb l’exempció d’acreditació d’estes capacitats que potestativament puga atorgar l’Administració per als que ja exercisquen l’activitat.

Sobre l’obligació i les garanties de desmantellament i restauració de la central al finalitzar l’activitat.

Segons el que establix el capítol III del títol III del Decret llei 14/2020, la persona titular de la instal·lació està obligada a desmantellar-la completament i restaurar els terrenys i l’entorn quan finalitze l’activitat, per a la qual cosa ha de constituir una garantia econòmica a favor de l’òrgan competent en matèria d’energia per a autoritzar la instal·lació, l’import de la qual, per al cas de centrals fotovoltaiques, serà del 3 % del pressupost d’execució material, sempre que esta quantitat no siga inferior a 20.000 €/MWp. Si la quantia que resulta és inferior a eixa xifra, l’import de la garantia serà de 20.000 €/MWp. La duració mínima d’esta garantia econòmica haurà de ser de cinc anys, i s’haurà de renovar durant tota la vida útil de la central fotovoltaica, com a mínim, dos mesos abans que expire. La quantia de la garantia s’actualitzarà cada 5 anys d’acord amb el càlcul de variacions de l’índex general nacional de l’índex de preus de consum. Les variacions negatives no modificaran la quantia de la garantia. Esta garantia es cancel·larà quan la persona titular de la instal·lació acredite el compliment de les obligacions a les quals està afecta.

Tenint en compte tot això, i complits els requisits i els procediments legals i reglamentaris establits en la legislació vigent aplicable, i en concret d’acord amb la Llei 24/2013, de 26 de desembre, del sector elèctric, el Reial decret 1955/2000, d’1 de desembre, el Decret llei 14/2020, de 7 d’agost, del Consell, en la redacció vigent en el moment de la sol·licitud, i altres disposicions aplicable general i particular en esta resolució, la Direcció General d’Energia i Mines, en l’àmbit de les competències que té atribuïdes,

RESOL

*Primer. Autorització administrativa prèvia del projecte de central fotovoltaica «Solar Fotovoltaica Requena 4», inclosa la part de la infraestructura d’evacuació exclusiva d’esta.*

Atorgar l’autorització administrativa prèvia a la mercantil Solar Acrab Requena, SLU, per a la instal·lació d’una central fotovoltaica, i de la part de la infraestructura d’evacuació exclusiva, que es detalla a continuació:

Dades generals de la central elèctrica autoritzada i el seu accés a la xarxa

|  |  |
| --- | --- |
| Denominació | Solar Fotovoltaica Requena 4 |
| Titular | Solar Acrab Requena, SLU |
| Tecnologia | Fotovoltaica |
| Termes municipals grups (província) | Requena (València) |
| Termes municipals d’evacuació fins al punt de connexió amb la xarxa (província) | Requena (València) |
| Potència nominal dels inversors (MWn) | 30,25 |
| Potència de pic dels mòduls fotovoltaics (MWp) | 34,99 |
| Potència instal·lada (MW), segons l’art. 3 de l’RD 413/2014 | 30,25 |
| Capacitat d’accés a la xarxa concedida (MW) | 25,75 |
| Necessitat de sistema de control coordinat de potència (segons DA 1a de l’RD 1183/2020) | Sí, perquè la capacitat d’accés concedida és inferior a la potència instal·lada. |
| Xarxa a la qual es connecta: | Transport |
| Punt de connexió/titular de la xarxa | SE Requena 400 kV, titularitat d’REE |
| Pressupost (€) | 70.086.341 |

  

Emplaçament de la part de la central amb tancat perimetral

|  |  |  |
| --- | --- | --- |
| Requena | Polígon: 93 | Parcel·les: 21, 34, 35, 38, 49, 50, 53, 55, 58, 64, 65, 66, 67, 90, 91, 92, 114, 116, 117, 156, 159, 256, 263. |
| Àrea de la superfície del tancat (m²) | 612.451 | |
| Àrea de la superfície ocupada per mòduls (m²) | 171.480 | |

  

Característiques elèctriques de la central fotovoltaica dins del tancat

|  |  |
| --- | --- |
| Camp generador | |
| Nre. de mòduls FV | 69.992 |
| Àrea unitària del mòdul (m²) | 2,45 |
| Potència unitària màxima (Wp) | 500 |
| Potència total dels mòduls (kWp) | 34.996 |
| Tipus de cèl·lules | Silici monocristal·lí |
| Cares actives dels mòduls | 1 |
| Inclinació (°) | +55 / -55º |
| Orientació | Nord-sud |
| Seguidor FV | Monofila, a un eix en sentit est-oest. 2V x 26 |
| Ancoratge de l’estructura al terreny | Clavat directe al terreny |

  

|  |  |
| --- | --- |
| Connexió mòduls - inversors | |
| Nre. mòduls/string | 26 |
| Cablejat | Bus CC string a caixa de connexió: cable DC 1,5 kV Al 1 x 95 mm²  Caixa de connexió a inversor: cable DC 1,8 kV Al 1 x 300 mm² |

  

|  |  |  |
| --- | --- | --- |
| Inversors: | | |
| Nre. d’inversors | 5 | 5 |
| Nre. caixes/inversor | 21 | 14 |
| Nre. strings/inversors | 20 x 16 + 1 x 4 | 13 x 16 + 1 x 10  13 x 16 + 1 x 4 |
| Potència unitària nominal (kW) | 3.630 | 2.420 |
| Potència total nominal (kWn) | 30.250 | |

  

|  |  |  |  |  |  |  |  |
| --- | --- | --- | --- | --- | --- | --- | --- |
| Estacions de potència (inversor + centres de transformació) | | | | | | | |
| Nre. total | 7 | | | | | | |
| Inversors i transformadors | | | | | | | |
| Núm. | 1 | 2 | 3 | 4 | 5 | 6 | 7 |
| Potència del(s) transforma\_  dor(s) (MVA) ONAN | 2 x 2,42 | 2,42 | 3,63 | 2 x 3,63 | 2 x 3,63 | 2,42 | 2,42 |
| Tensió nominal trafo (kV) | 0,66/30 | | | | | | |
| Tipologia de les cel·les CT SF6 | 1L + 2P | 2L + 1P | 2L + 1P | 1L + 2P | 2L + 2P | 2L + 1P | 2L + 1P |

  

Infraestructura d’evacuació d’ús exclusiu o no compartit fins a la subestació «Colectora Requena Sur 132/30 kv»

|  |  |  |
| --- | --- | --- |
| Requena | Polígon: 93 | Parcel·les: 34, 35, 38, 39, 40, 42, 116, 117, 263, 9003, 9004,9005,9007 |
| Polígon: 94 | Parcel·les: 13,14,15,23,123,9005 |
| Tipologia de les línies | Subterrànies | |
| Nre. de circuits | 2 | |
| Nre. de conductors per fase | 1 | |
| Origen | Cada una de les 2 agrupacions (des dels centres de transformació CT1 i CT4). | |
| Final | Subestació Colectora Sur 132/30 kV | |
| Traçat i longitud (m) | Tram 1.1 (inici CT4, fi CT5): cable 3 x 1 x 400 mm² Al XLPE  Tram 1.2 (inici CT05, fi ES): cable 3 x 1 x 630 mm² Al XLPE.  L = 2.609,27 m  Tram 2.1 (inici CT1, fi CT2): cable 3 x 1 x 240 mm² Al XLPE  Tram 2.2 (inici CT2, fi CT3): cable 3 x 1 x 240 mm² Al XLPE  Tram 2.3 (inici CT3, fi CT7): cable 3 x 1 x 630 mm² Al XLPE  Tram 2.4 (inici CT7, fi CT6): cable 3 x 1 x 630 mm² Al XLPE  Tram 2.5 (inici CT6, fi ES): cable 3 x 1 x 630 mm² Al XLPE  L= 6.489,46 m | |
| Tensions nominals del cable (U0/Un) kV | 18/30kV | |
| Tipus de cable | Al XLPE | |

  

En el plànol que consta en l’annex I, es reflectix la zona delimitada per tancat per a l’ocupació, pels grups convertidors, d’energia solar a electricitat, així com les coordenades geogràfiques que la definixen. En l’annex II es reflectix la disposició dels mòduls fotovoltaics, així com la infraestructura d’evacuació.

Per a esta autorització es compliran les determinacions reflectides en l’informe de determinació d’afeccions ambientals IDAA de data 15/11/2022, en concret les condicions del projecte i mesures preventives, correctores i compensatòries dels efectes adversos sobre el medi ambient. S’inclou també el condicionant determinat en l’informe de territori i paisatge, d’acord amb la redacció vigent de l’article 30.1 del Decret llei 14/2020.

Informe de determinació d’afeccions ambientals

1. L’avaluació ambiental de la línia d’evacuació conjunta a 132 kV, incorporada en els expedients ATALFE/2020/89 i ATALFE/2020/86, s’abordarà en el si dels tràmits de l’autorització d’estes, i queda condicionada la viabilitat ambiental del projecte al que les corresponents DIA determinen.

2. Els treballs que es realitzen en terreny forestal, en els confrontants o amb una proximitat de menys de 500 metres d’aquells, han d’incorporar el plec general de normes de seguretat en prevenció d’incendis forestals que cal observar en l’execució d’obres i treballs que es realitzen en terreny forestal o en els seus voltants, arreplegat en el Decret 7/2004, de 23 de gener.

3. Segons la Resolució del 31 d’agost de 2020, del director general del Medi Natural i Avaluació Ambiental, per la qual s’actualitza l’annex de l’Orde de l’11 de juny de 2009, de les directrius extraordinàries per a l’aprofitament, la gestió i el control del conill de muntanya, relatiu a la llista de termes municipals afectats per la sobrepoblació de conills, Requena s’inclou en esta llista. En este sentit, es compliran les mesures de control que disposa esta orde, amb una consideració especial de l’article 14 d’esta.

4. S’executaran les mesures de protecció i conservació del patrimoni paleontològic, arqueològic o etnogràfic. Si durant l’execució de les obres es produïxen troballes, el promotor ha de posar el fet en coneixement de la Conselleria de Cultura de manera immediata i adoptar les mesures pertinents per a protegir-les i conservar-les, de conformitat amb el que preveuen els articles 63 i 65 de la Llei 4/1998, d’11 de juny, del patrimoni cultural valencià.

5. Relatiu a la ubicació de les plantes en la zona d’amortiment establida en el PORN del Parc Natural Hoces del Cabriel i l’afecció a la biodiversitat, se seguiran les indicacions especificades en els informes emesos per la Subdirecció General de Medi Natural i Avaluació Ambiental. Abans del començament de les obres, es comprovarà la inexistència de nius o ventrades d’espècies protegides. En cas que n’hi haja, s’informarà els agents mediambientals perquè disposen les actuacions necessàries per a conservar-los de la manera més adequada.

6. Relatiu a la via pecuària afectada per la planta, es respectarà l’ample legal i se sol·licitaran les pertinents autoritzacions d’ocupació, de conformitat amb la Llei 3/2014, d’11 de juliol, de la Generalitat, de vies pecuàries. Així mateix, s’haurà de respectar la prioritat del pas de les persones i bestiars, evitant el desviament d’estos o la interrupció prolongada de la seua marxa.

7. No podran utilitzar-se herbicides, plaguicides, insecticides, rodenticides o altres productes químics que, per les seues característiques, provoquen pertorbacions en els sistemes vitals de la fauna. Tampoc s’utilitzarà en el procés de neteja dels mòduls fotovoltaics cap mena de sabó, dissolvent o substància que puga contaminar el sòl o l’aqüífer. L’ús d’aigua en la planta quedarà condicionat al fet que es dispose de subministrament per una empresa autoritzada o concessió de l’organisme de conca.

8. Després de la instal·lació de les infraestructures, es restituiran totes les àrees alterades que no siguen d’ocupació permanent (estesa de terra vegetal, descompactació de sòls, revegetacions, etc.). Haurà de definir-se un pla de seguiment específic de l’avifauna durant la vida útil de la instal·lació i analitzar, en concret, l’ús de l’espai per les grans àguiles presents en la zona (l’àguila perdiguera i l’àguila reial) i per les aus estepàries protegides presents en la zona. Així mateix, es durà a terme el desmantellament i la restauració dels terrenys a l’estat anterior, d’acord amb el pla de desmantellament presentat, després d’emetre’s l’autorització administrativa corresponent de tancament definitiu de la central.

Direcció Territorial de Política Territorial i Paisatge. Gestió Territorial.

La central es considera compatible en el moment que el promotor presente el projecte constructiu amb les condicions següents:

1. Realitzar els requeriments sol·licitats en l’informe de la Confederació Hidrogràfica del Xúquer de limitar la instal·lació de panells fins a 0,20 m d’inundabilitat.

2. El manteniment de les condicions d’infiltració amb els canvis dels pendents, comptant amb una estratificació en forma de taules del terreny, orientant els panells en el sentit de les corbes de nivell, mantenint en la mesura que siga possible els nivells topogràfics entre zones de plaques solars i zones de pas, per a disminuir l’escorrentia i augmentar la infiltració.

3. La conservació i plantació de zones de vegetació en els estrats herbacis, arbustius i arboris que servisquen de tamís de la pluja i generen condicions favorables per a la infiltració que disminuïsquen els escolaments.

4. Minimització del sòl segellat de manera que els mòduls fotovoltaics se situen de manera prioritària sense fonamentació contínua i sobre el terreny natural.

Direcció Territorial de Política Territorial i Paisatge. Infraestructura Verda i Paisatge

1. Traslladar al projecte d’execució, de manera detallada, en plànols, memòria i pressupost, les mesures d’integració paisatgística, perquè estes tinguen una aplicació real i efectiva.

El promotor declara que estos condicionants ja han sigut inclosos en el projecte mitjançant l’addenda de data 12/07/23.

Les autoritzacions referides s’atorguen condicionades al compliment de les determinacions que arrepleguen els condicionants imposats per les diferents administracions i organismes, i que han acceptat els titulars d’esta autorització.

La persona titular de l’autorització tindrà els drets, els deures i les obligacions que arreplega el títol IV de la Llei 24/2013, de 26 de desembre, del sector elèctric, i el seu desplegament reglamentari, i en particular els que establixen els articles 6 i 7 del Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus. En tot cas, la mercantil haurà d’observar els preceptes, les mesures i les condicions que s’establisquen en la legislació aplicable en cada moment a l’activitat de producció d’energia elèctrica.

L’incompliment de les condicions i els requisits que establix l’autorització o la variació substancial dels pressupostos que han determinat que s’atorgue podran ocasionar que es revoque.

Les instal·lacions de producció d’energia elèctrica autoritzades hauran d’inscriure’s en el Registre administratiu d’instal·lacions de producció d’energia elèctrica, amb una acreditació prèvia del compliment dels requisits i segons el procediment establit reglamentàriament.

*Segon. Autoritzacions administratives de construcció de les instal·lacions autoritzades en el punt primer.*

Atorgar les autoritzacions administratives de construcció per a les instal·lacions descrites en el punt primer d’esta resolució, sobre la base dels projectes d’execució i els annexos que es detallen a continuació i que consten en l’expedient instruït:

• Projecte per a l’autorització administrativa de construcció. Planta Fotovoltaica Requena 4 34,99 MWp de data 27/07/2023.

• Addenda al projecte solar fotovoltaic «Planta Fotovoltaica Requena 4» 34,99 MWp de data 15/02/2024.

Estos projectes compten amb una declaració responsable de la persona tècnica projectista amb data 26/11/2020 i 15/02/2024.

Esta autorització habilita els titulars a la construcció d’estes instal·lacions, sempre que complisquen els requisits tècnics exigibles i d’acord amb les condicions següents:

1. Serà una condició prèvia l’obtenció de l’autorització administrativa de construcció de les infraestructures compartides per a l’evacuació de l’energia generada, en la mesura que l’afecte, indicades en el punt d’evacuació i connexió a la xarxa.

2. S’haurà de presentar, davant del Servici Territorial d’Indústria, Energia i Mines de València, l’elevació a escriptura pública, amb la constància de la inscripció en el registre de la propietat quan siga necessari, dels contractes, acords o qualsevol altre document presentat per a l’acreditació de la disponibilitat dels terrenys, abans de l’inici efectiu de la construcció de la instal·lació. S’acompanyarà també un justificant del pagament de l’impost sobre transmissions patrimonials oneroses i actes jurídics documentats d’estos, davant de l’Agència Tributària Valenciana.

3. Les instal·lacions s’han d’executar segons el/s projecte/s presentat/s, els annexos si és el cas, i d’acord amb els condicionats tècnics establits per les administracions públiques, els organismes i les empreses de servici públic o d’interés general afectats per les instal·lacions presents i que han sigut acceptats pel sol·licitant. En cas que per a fer-ho siga necessari introduir modificacions en la instal·lació respecte de la documentació presentada, la persona titular de l’autorització present ha de sol·licitar a este òrgan l’autorització corresponent prèviament a l’inici de l’execució, llevat que es tracte de modificacions no substancials.

4. Les instal·lacions que s’executaran compliran, en tot cas, el que s’establix en el Reial decret 223/2008, de 15 de febrer, pel qual s’aproven el Reglament sobre condicions tècniques i garanties de seguretat en línies elèctriques d’alta tensió i les seues instruccions tècniques complementàries ITC-LAT 01 a 09, el Reial decret 337/2014, de 9 de maig, pel qual s’aproven el Reglament sobre condicions tècniques i garanties de seguretat en instal·lacions elèctriques d’alta tensió i les seues instruccions tècniques complementàries ITC-RAT 01 a 23, així com el Reial decret 842/2002, de 2 d’agost, pel qual s’aprova el Reglament electrotècnic per a baixa tensió i les seues instruccions tècniques complementàries. També el Reial decret 1432/2008, de 29 d’agost, pel qual s’establixen mesures per a la protecció de l’avifauna contra la col·lisió i l’electrocució en les línies elèctriques d’alta tensió.

5. Com que la potència total instal·lada i autoritzada (30,25 MW) és superior a la capacitat d’accés a la xarxa concedida (25,75 MW), haurà d’instal·lar-se el sistema de control coordinat autoritzat en el punt segon d’esta resolució per a tots els mòduls de generació autoritzats per la present que impedisca que la potència activa que la instal·lació puga injectar a la xarxa supere la capacitat d’accés citada. Amb la sol·licitud d’autorització d’explotació provisional, serà un requisit imprescindible per a atorgar-la el fet que la persona titular de la instal·lació presente, juntament amb la resta de documentació preceptiva, un certificat acreditatiu de la instal·lació del sistema de control en qüestió, amb la documentació justificativa, del fabricant, de les característiques del sistema mencionat i del compliment, per part d’este, de la funcionalitat limitadora del fet que en cap règim de funcionament de la central s’injectarà una potència activa a la xarxa elèctrica superior a la capacitat d’accés atorgada.

6. La central elèctrica objecte d’esta resolució, d’acord amb la potència instal·lada d’esta, haurà de complir les prescripcions tècniques i l’equipament que, sobre esta qüestió, establix l’article 7 del Reial decret 413/2014, de 6 de juny, i la resta de normativa de desplegament, sobre els requisits de resposta davant de buits de tensió, l’adscripció a un centre de control de generació, el telemesurament en temps real i la resta d’obligacions que establix la regulació del sector elèctric per al tipus d’instal·lacions en què estes s’enquadren.

7. D’acord amb l’article 28 del Reial Decret llei 8/2023, de 27 de desembre, pel qual s’adopten mesures per a afrontar les conseqüències econòmiques i socials derivades dels conflictes a Ucraïna i Pròxim Orient, així com per a pal·liar els efectes de la sequera, el promotor podrà sol·licitar, en un termini no superior a tres (3) mesos des de l’obtenció de la present autorització administrativa de construcció, l’extensió del termini per a complir amb la fita arreplegada en l’article 1.1.b 5t del Reial Decret llei 23/2020, de 23 de juny, d’obtenció de l’autorització d’explotació definitiva, sense que en cap cas el termini total per a disposar de l’autorització administrativa d’explotació supere els huit (8) anys. En esta sol·licitud s’haurà d’indicar, com a mínim:

– el semestre de l’any natural en què la instal·lació obtindrà l’autorització administrativa d’explotació i

– el compromís d’acceptació expressa de la impossibilitat d’obtindre l’autorització administrativa d’explotació provisional o definitiva, ni de la inscripció prèvia o definitiva en el registre administratiu d’instal·lacions de producció d’energia elèctrica amb anterioritat a l’inici del semestre indicat.

8. D’acord amb l’article 131 del Reial decret 1955/2000, d’1 de desembre, i el que indica el projecte d’execució de les instal·lacions, el període d’esta execució no serà superior a onze (11) mesos, el qual es comptarà des de l’endemà de la notificació d’esta resolució.

D’acord amb l’article 30.3.b del Decret llei 14/2020, s’establix un termini màxim per a sol·licitar l’autorització d’explotació d’un (1) mes, des de la finalització del període d’execució ja indicat.

No obstant això, abans que finalitze, se’n podrà sol·licitar una ampliació concreta amb una sol·licitud motivada davant d’este òrgan, que s’haurà d’acompanyar a l’efecte de la documentació justificativa de la demora i del cronograma de treballs previstos per al nou termini sol·licitat.

Les pròrrogues de dates o d’ampliacions de terminis s’atorgaran quan estiguen degudament motivats tant els retards incorreguts, sempre que no siguen imputables a la persona titular de l’autorització, com les noves dates o terminis que se sol·liciten, i sempre que no es perjudique tercers.

En cap cas es podran atorgar pròrrogues o ampliacions de termini que excedisquen les dates de caducitat dels permisos d’accés i de connexió a la xarxa, de les declaracions o els informes d’impacte ambiental per a l’inici de les obres, o les que imposen els actes de selecció en els diferents procediments en concurrència competitiva que establix la regulació del sector elèctric.

Tampoc es podran atorgar quan la part peticionària pretenga demorar la presentació del projecte tècnic o l’execució i la posada en marxa d’este pel fet de no haver disposat o mantingut la capacitat financera que s’exigix per a dur-lo a terme, o quan l’entrada en funcionament de la instal·lació es considere que no s’ha d’ajornar perquè afecta la garantia de subministrament, les necessitats de les persones consumidores o el funcionament correcte del sistema elèctric.

La caducitat dels permisos d’accés i de connexió a la xarxa suposarà la caducitat de les autoritzacions administratives que es preveuen en la legislació del sector elèctric que s’hagen atorgat i la necessitat d’obtindre’n de noves per a estes instal·lacions, sense perjuí que es puguen convalidar certs tràmits, els quals només es podran tornar a atorgar després d’obtindre els nous permisos d’accés i de connexió per part dels agents gestors i titulars, respectivament, de les xarxes.

Les autoritzacions administratives caducaran quan ho facen les habilitacions de qualsevol mena o denominació vinculades a l’ocupació del sòl o edificacions.

En tot cas, s’haurà de complir amb el termini establit per a l’acreditació de l’obtenció de l’autorització d’explotació definitiva establit en l’article 1 del Reial Decret llei 23/2020, de 23 de juny, pel qual s’aproven mesures en matèria d’energia i en altres àmbits per a la reactivació econòmica, sense perjuí de l’extensió excepcional que preveu l’article 28 del Reial Decret llei 8/2023, de 27 de desembre.

Tot això, tenint en compte el que indica l’article 43 o 47, segons el cas, de la Llei 21/2013, de 9 de desembre, d’avaluació ambiental, respecte a la vigència de la declaració d’impacte ambiental o informe d’impacte ambiental.

9. D’acord amb l’article 43.1 de la Llei 21/2013, de 9 de desembre, d’avaluació ambiental, l’agent promotor haurà de comunicar a l’òrgan ambiental la data de començament de l’execució del projecte.

Per als treballs que es facen en terreny forestal o a una distància menor o igual a 100 metres d’este, o si hi ha una continuïtat de combustible susceptible de propagar el foc fins al terreny forestal, serà necessari presentar davant de la direcció territorial de la conselleria competent en matèria de prevenció d’incendis forestals, amb 20 dies naturals d’antelació a l’inici dels treballs, una declaració responsable, acompanyada de la documentació indicada en l’article 144 del Decret 91/2023, de 22 de juny, del Consell, pel qual s’aprova el Reglament de la Llei 3/1993, de 9 de desembre, forestal de la Comunitat Valenciana.

10. La persona titular d’esta resolució estarà obligada a comunicar, pel registre electrònic i amb l’adequada diligència, les incidències dignes d’esment que es produïsquen durant l’execució, tant a esta direcció general com al Servici Territorial d’Indústria, Energia i Mines de València.

11. La persona titular d’esta resolució ha de complir els deures i les obligacions derivats de la legislació de prevenció de riscos laborals vigent durant la construcció.

12. Sense perjuí del que preveu l’article 12.4 del Decret 88/2005, de 29 d’abril, el personal tècnic en la matèria adscrit a este servici territorial o a la direcció general amb competències en matèria d’energia podrà efectuar les comprovacions i les proves que considere necessàries durant les obres i quan estes finalitzen, en relació amb l’adequació d’esta a la documentació tècnica presentada i al compliment de la legislació vigent i de les condicions d’esta resolució.

13. Una vegada finalitzades les obres de construcció de les instal·lacions, la persona titular, en el termini màxim d’un mes, sol·licitarà l’autorització d’explotació provisional per a proves, de conformitat amb el Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus i en els termes establits en l’article 12 del Decret 88/2005, de 29 d’abril.

14. A esta sol·licitud s’acompanyaran els certificats de direcció i final d’obra, subscrits per la persona facultativa competent, i s’acreditarà que són conformes als reglaments tècnics en la matèria, segons s’establix en la normativa vigent per als projectes d’instal·lacions elèctriques i, igualment, pel que fa a esta autorització administrativa prèvia i de construcció. Quan els certificats de direcció i final d’obra mencionats no estiguen visats pel col·legi professional corresponent, s’acompanyaran de la declaració responsable oportuna, segons el que indica la Resolució de 22 d’octubre de 2010, de la Direcció General d’Energia, publicada en el DOGVnúm. 6389, de data 3 de novembre de 2010.

15. Igualment, s’ha d’adjuntar la documentació requerida d’acord amb l’ITC-LAT 04 del Reial decret 223/2008, de 15 de febrer, pel qual s’aproven el Reglament sobre condicions tècniques i garanties de seguretat en línies elèctriques d’alta tensió, l’ITC RAT-22 del Reial decret 337/2014, de 9 de maig, pel qual s’aproven el Reglament sobre condicions tècniques i garanties de seguretat en instal·lacions elèctriques d’alta tensió, i el Reial decret 842/2002, de 2 d’agost, pel qual s’aprova el Reglament electrotècnic per a baixa tensió i les seues instruccions tècniques complementàries.

Així mateix, es presentarà la cartografia de la instal·lació executada de manera efectiva, georeferenciada al sistema oficial vigent i en un sistema de dades obert i compatible amb la cartografia de l’Institut Cartogràfic Valencià, i segons el format establit per l’òrgan substantiu.

Es justificarà documentalment que el projecte executat s’ajusta als condicionants imposats en esta resolució i als indicats en la declaració d’impacte ambiental. Abans d’emetre l’informe previ a l’autorització d’explotació, el servici territorial competent en energia corresponent sol·licitarà de les administracions i els organismes que els han emesos la conformitat de l’obra executada respecte d’estos.

L’autorització d’explotació provisional no podrà concedir-se si la totalitat de les instal·lacions d’evacuació, incloses les compartides, així com les instal·lacions de connexió a la xarxa de distribució, no es troben acabades ni compten amb l’autorització d’explotació. Tot això, sense perjuí del que preveu l’article 28.3 del Reial Decret llei 8/2023, de 27 de desembre, pel qual s’adopten mesures per a afrontar les conseqüències econòmiques i socials derivades dels conflictes a Ucraïna i al Pròxim Orient, així com per a pal·liar els efectes de la sequera.

La persona titular d’esta autorització podrà sol·licitar l’autorització d’explotació per fases. Per a fer-ho, en la sol·licitud caldrà justificar este fet, delimitar els elements del projecte original dels quals se sol·licita la posada en servici i presentar el certificat d’obra parcial corresponent a esta fase, juntament amb la documentació tècnica corresponent, per a la qual cosa és igualment aplicable el que indica el paràgraf anterior.

16. La persona titular té l’obligació de constituir una garantia econòmica per al compliment de l’obligació de desmantellament de la instal·lació i restauració dels terrenys i el seu entorn, per un import de 699.800,00 € (sis-cents noranta-nou mil huit-cents). S’haurà d’acreditar la seua constitució pertinent (amb la carta de pagament corresponent) amb la sol·licitud d’autorització d’explotació provisional de la instal·lació, ja que és un requisit indispensable perquè esta s’atorgue.

La garantia haurà de depositar-se en l’Agència Tributària Valenciana, de la qual serà beneficiària la Direcció General d’Indústria, Energia i Mines, en què han de constar les dades de la instal·lació (nom de la instal·lació, potència instal·lada, municipis en què se situen els grups generadors) i que es deposita per al compliment de l’obligació de desmantellament de la instal·lació i restauració dels terrenys i l’entorn.

La duració mínima d’esta garantia econòmica haurà de ser de cinc anys i s’ha de renovar durant tota la vida útil de la central fotovoltaica almenys dos mesos abans de la seua expiració. La quantia de la garantia s’actualitzarà cada 5 anys d’acord amb el càlcul de variacions de l’índex general nacional de l’índex de preus de consum.

Esta garantia es cancel·larà quan la persona titular de la instal·lació acredite el compliment de les obligacions a les quals està afecta.

17. Una vegada obtinguda l’autorització d’explotació provisional, la persona titular ha de sol·licitar la inscripció prèvia en el Registre administratiu d’instal·lacions de producció d’energia elèctrica, per a la qual cosa ha de presentar la documentació pertinent segons l’article 39 del Reial decret 413/2014, de 6 de juny. Es tindrà en compte el que determina l’article 41 pel que fa a la caducitat i la cancel·lació d’esta inscripció.

Segons el que indica l’article 39.6 del Reial decret 413/2014 mencionat, la inscripció de la instal·lació en el Registre d’instal·lacions de producció d’energia elèctrica amb caràcter previ permetrà el funcionament en proves d’esta.

18. Una vegada finalitzen les proves de les instal·lacions amb un resultat favorable, la persona titular, en el termini màxim d’un (1) mes, sol·licitarà l’autorització d’explotació definitiva d’acord amb el Reial decret 413/2014, de 6 de juny, pel qual es regula l’activitat de producció d’energia elèctrica a partir de fonts d’energia renovables, cogeneració i residus i segons el Decret 88/2005, de 29 d’abril. S’adjuntaran els certificats pertinents segons el que s’ha indicat en els punts anteriors.

19. Una vegada obtinguda l’autorització d’explotació definitiva, la persona titular sol·licitarà la inscripció definitiva en el Registre administratiu d’instal·lacions de producció d’energia elèctrica, i haurà d’acompanyar la documentació pertinent segons l’article 40 del Reial decret 413/2014, de 6 de juny. El fet de no sol·licitar les autoritzacions d’explotació dins del termini podrà suposar la caducitat de les autoritzacions concedides.

20. La persona titular de la instal·lació té l’obligació de desmantellar la instal·lació i restituir els terrenys i l’entorn afectat una vegada caduquen les autoritzacions o quan es tanque definitivament la instal·lació. Ha d’obtindre l’autorització de tancament definitiu de la instal·lació, segons el que indica l’article 53.5 de la Llei 24/2013, de 26 de desembre, del sector elèctric, així com per al tancament temporal.

21. La transmissió o el canvi de titularitat, les modificacions substancials de la instal·lació i el tancament temporal o definitiu de la instal·lació autoritzada per la resolució actual requerixen una autorització administrativa prèvia d’acord amb el que preveu el Decret 88/2005, de 29 d’abril, del Consell de la Generalitat, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat.

22. Tal com indica l’article 38 del Decret llei 14/2020, la concessió de la llicència urbanística municipal obligarà la persona titular o propietària de la instal·lació, sense perjuí de l’exacció dels tributs que corresponga legalment per la prestació del servici municipal o per l’execució de construccions, instal·lacions i obres, a pagar el corresponent cànon d’ús i aprofitament en sòl no urbanitzable i a complir la resta de compromisos assumits i determinats en la llicència corresponent.

El respectiu cànon d’ús i aprofitament s’establirà per l’Ajuntament en la llicència corresponent, per una quantia equivalent al 2 % dels costos estimats de les obres d’edificació i de les obres necessàries per a la implantació de la instal·lació (ascendix el pressupost d’execució material del total de la instal·lació a catorze milions vint-i-sis mil cent quaranta-cinc euros [48.262.850 €]). El cànon es generarà una sola vegada en ocasió de l’atorgament de la llicència d’obres municipal, i l’Ajuntament podrà acordar, per sol·licitud de la part interessada, el fraccionament o ajornament del pagament, sempre dins del termini de vigència concedit. L’atorgament d’una pròrroga del termini no comportarà un cànon urbanístic nou.

L’Ajuntament podrà aplicar les reduccions de l’import del cànon que siga procedent, de les arreplegades en l’article 38 del Decret llei 14/2020. L’impagament donarà lloc a la caducitat de la llicència urbanística. La percepció del cànon correspon als municipis i les quantitats ingressades per este concepte s’integraran en el patrimoni municipal del sòl.

23. Segons el que establix l’article 26 del Reial decret 1183/2020, de 29 de desembre, d’accés i connexió a les xarxes de transport i distribució d’energia elèctrica, els permisos d’accés i de connexió d’instal·lacions construïdes i en servici caducaran quan, per causes imputables a la persona titular de la instal·lació distintes del tancament temporal, finalitze l’abocament d’energia a la xarxa per un període superior a tres anys.

*Tercer. Aprovació del pla de desmantellament de la instal·lació autoritzada i de restauració del terreny i l’entorn afectat.*

Aprovar el pla de desmantellament i de restauració del terreny i l’entorn afectat referit a la instal·lació descrita en l’apartat primer, el pressupost del qual ascendix a un milió cinc-cents seixanta-tres mil trenta-tres euros amb cinquanta-quatre cèntims (1.563.033,54€) i amb l’abast següent:

Fase de desmuntatge:

• Desconnexió elèctrica dels mòduls fotovoltaics.

• Desmuntatge i retirada dels mòduls fotovoltaics.

• Desmuntatge i retirada de les estructures metàl·liques de suport d’estos mòduls.

• Retirada dels circuits elèctrics i interconnexió.

• Desmuntatge del conjunt inversor-transformador.

• Retirada de la subestació d’evacuació.

• Desinstal·lació dels sistemes de seguretat, vigilància, control, enllumenat, etc.

• Demolició de les infraestructures i fonamentacions, i plataformes.

• Retirada de les capes de balast i graves compactades que conformen el camí interior.

• Retirada del tancament perimetral.

• Restauració final.

Fase de restauració:

Després de desmuntar els components de la planta, es restaurà la parcel·la a on se situa la planta.

La superfície afectada a restaurar comprén les àrees següents:

• Vials interns de nova construcció i les seues cunetes.

• Rases després de retirar el cablejat subterrani.

• Superfícies d’ocupació dels panells fotovoltaics.

• Superfícies d’ocupació dels centres de transformació.

• Zones de casetes i emmagatzematge durant les obres de desmantellament

Els passos que comprén la fase de restauració són els que es descriuen a continuació:

• Ompliment i compactat dels buits en les parcel·les amb terreny natural que deixaran els elements següents:

• Fonamentacions dels muntants de la tanca perimetral, així com dels muntants de les portes d’accés.

• Arquetes i canalització subterrània per a la conducció dels circuits de corrent continu des del generador solar fins a l’inversor.

• Arquetes i canalització subterrània per a la conducció de circuits de corrent altern des del transformador de mitjana tensió fins a la subestació elèctrica.

• Plataformes (o lloses) a on es col·locarà el conjunt inversor-transformador.

• Aportació de terra vegetal en algunes zones més afectades de la planta, encara que no s’estima estrictament necessari, i la llaurada posterior d’esta per a aconseguir uniformitat i l’airejament del sòl.

• Plantació de peus arboris de secà amb espècies similars a les de l’entorn que permeten replicar un estat de les parcel·les equivalent a l’inicial, i la instal·lació d’un sistema de reg per degoteig. Amb això s’aconseguirà mantindre el paisatge agrícola actual.

La persona titular constituirà la garantia econòmica que detalla el resolc tercer d’esta resolució, relatiu a l’autorització de la construcció abans de la sol·licitud d’autorització d’explotació provisional, segons el que indica el Decret llei 14/2020.

*Quart. Publicacions, notificacions i comunicacions que cal fer d’esta resolució.*

Ordenar, de conformitat amb el que disposa l’article 31 del Decret llei 14/2020:

– Publicar esta resolució en el *Diari Oficial de la Generalitat Valenciana*  i en el *Butlletí Oficial de la Província de València*, la qual cosa significarà que la publicació d’esta s’efectuarà igualment als efectes que determina l’article 44 de la Llei 39/2015, d’1 d’octubre, del procediment administratiu comú de les administracions públiques, de notificació d’esta resolució a les persones titulars desconegudes o amb domicili ignorat o a les que s’ha intentat notificar però no s’ha pogut aconseguir.

– La publicació en el lloc d’internet de la Conselleria d’Innovació, Indústria, Comerç i Turisme, en l’apartat «Energia»

<https://cindi.gva.es/va/web/energia/instal-lacions-autoritzades>  en valencià, i

[https://cindi.gva.es/es/web/energia/instal-lacions-autoritzades](https://cindi.gva.es/va/web/energia/instal-lacions-autoritzades)  en castellà.

• La notificació d’esta resolució a la persona titular i a totes les administracions públiques o organismes i empreses de servicis públics o servicis d’interés general que han intervingut o han hagut d’intervindre en el procediment d’autorització, a les que han emés o havien d’emetre el condicionat tècnic al projecte d’execució, a les persones titulars de béns i drets afectats, així com a la resta de persones interessades en l’expedient.

• La notificació a l’òrgan ambiental als efectes que es preveuen en legislació d’avaluació ambiental sobre caducitat del pronunciament ambiental, així com als òrgans competents en ordenació del territori i paisatge.

Les autoritzacions concedides es traslladaran a l’Institut Cartogràfic Valencià per a la incorporació de les dades territorials, urbanístiques, mediambientals i energètiques més representatives de la instal·lació a la cartografia pública de la Comunitat Valenciana.

De conformitat amb el segon paràgraf de l’article 53.6 de la Llei 24/2013, de 26 de desembre, del sector elèctric, i l’article 6.4 del Decret 88/2005, de 29 d’abril, del Consell de la Generalitat, pel qual s’establixen els procediments d’autorització d’instal·lacions de producció, transport i distribució d’energia elèctrica que són competència de la Generalitat, esta autorització s’atorga, sense perjuí de les concessions, autoritzacions, llicències i permisos, tant públics com privats, que siga necessari obtindre per la part sol·licitant per a executar i posar en marxa la instal·lació a què es referix esta resolució, d’acord amb altres disposicions que resulten aplicables, i especialment les relatives a l’ordenació del territori i al medi ambient. En tot cas, esta autorització s’emet sense perjuí de tercers i no afecta els drets particulars.

Serà causa de revocació d’esta resolució, amb tràmit previ del procediment oportú, l’incompliment o la inobservança de les condicions expressades en esta, la variació substancial de les característiques descrites en la documentació presentada o l’incompliment o el no manteniment dels pressupostos o els requisits essencials o indispensables, legals o reglamentaris, que s’han tingut en compte per a l’atorgament, així com qualsevol altra causa que ho justifique degudament i motivadament. En particular, la caducitat dels permisos d’accés i connexió suposarà la ineficàcia de les autoritzacions que s’atorguen en esta resolució.

Contra esta resolució, que no posa fi a la via administrativa, es pot interposar un recurs d’alçada davant de la Secretaria Autonòmica d’Indústria, Comerç i Consum, en el termini d’un mes, comptat a partir de l’endemà del dia en què tinga lloc la notificació d’esta, de conformitat amb el que disposen els articles 121 i 122 de la Llei 39/2015, d’1 d’octubre, del règim jurídic de les administracions públiques i del procediment administratiu comú.

  

València, 23 de juliol de 2024

Manuel Argüelles Linares

Director general d'Energia i Mines

Esta disposició conté annexos. Consulteu-ne la versió en PDF.